CELEX: 
Language: da
Date: 2021-06-22 00:00:00
Title: KOMMISSIONENS DELEGEREDE FORORDNING (EU) …/… om supplerende regler til forordning (EU) 2016/1139 om specifikationer for landingsforpligtelsen for så vidt angår laks i Østersøen for perioden 2021-2023

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Et af de vigtigste mål med den fælles fiskeripolitik er gradvist at bringe udsmid til ophør i alt EU-fiskeri ved at indføre en landingsforpligtelse i henhold til forordning (EU) nr. 1380/2013 om den fælles fiskeripolitik
                  1
                (herefter "grundforordningen for den fælles fiskeripolitik"). En sådan forpligtelse har til formål at udnytte ressourcerne bedre og at indfri offentlighedens forventning om ikke længere at smide salgbare fisk ud i havet igen. I den konsekvensanalyse
                  2
               , der blev udarbejdet i forbindelse med den seneste reform af den fælles fiskeripolitik, konstateres det, at omfanget af udsmid er en vigtig grund til, at den fælles fiskeripolitik ikke er miljømæssigt bæredygtig. Udsmid er fortsat et problem i mange fiskerier i Østersøen
                  3
               .
            
            
               Landingsforpligtelsen i Østersøen omfatter alle arter, der er omfattet af fangstbegrænsninger i henhold til artikel 15, stk. 1, i grundforordningen for den fælles fiskeripolitik. Nævnte forordning indeholder desuden en række bestemmelser, der skal lette gennemførelsen af landingsforpligtelsen, især særlige fleksibilitetsmekanismer, som skal gennemføres ved hjælp af flerårige planer eller, i mangel af flerårige planer, gennem såkaldte udsmidsplaner. Disse udsmidsplaner er en midlertidig foranstaltning, der gælder i tre år og kan fornyes en gang. Sådanne midlertidige udsmidsplaner for østersølaks blev vedtaget i 2014
                  4
                og 2017
                  5
               . Den seneste udsmidsplan udløb den 31. december 2020. 
            
            
               For at lette gennemførelsen af landingsforpligtelsen giver artikel 7, stk. 1, litra a), i den flerårige plan for Østersøen
                  6
                som ændret ved forordning (EU) 2020/1781
                  7
                Kommissionen beføjelse til, ved en fælles henstilling fra medlemsstaterne, at vedtage undtagelser fra anvendelsen af landingsforpligtelsen for alle arter, som er omfattet af landingsforpligtelsen og dækket af den flerårige plan, herunder laks, og som har videnskabeligt dokumenterede høje overlevelsesrater, under hensyntagen til specifikationerne for redskaberne, fiskerimetoderne og økosystemet. 
            
            
               2.HØRINGER FORUD FOR RETSAKTENS VEDTAGELSE
            
            
               For at gennemføre den regionale tilgang har medlemsstaterne omkring Østersøen oprettet et regionalt forum for fiskeri i Østersøen (Baltfish). 
            
            
               Under arbejdet med de fælles henstillinger konsulterede Baltfish Det Rådgivende Råd for Østersøen. 
            
            
               Baltfish forelagde den 12. maj 2020 en fælles henstilling om at forlænge den eksisterende undtagelse begrundet i høje overlevelsesrater for laks, bortset fra laks fanget i pontonruser, som ikke er udstyret med en fastgjort knudefri pose. Derudover skal den samlede mængde af genudsat laks holdes på et lavt niveau. 
            
            
               STECF-ekspertarbejdsgruppen 20-04 af 18-22. maj 2020
                  8
                vurderede de indsendte dokumenter. STECF bemærkede, at niveauet af udsmidt laks fanget med redskaber omfattet af den eksisterende undtagelse ifølge den fælles henstilling lå på mellem 0,7 % og 4,3 % i perioden 2017-2019. De nye oplysninger, der er fremlagt til støtte for den fælles henstilling, vedrører primært pontonruser med en fastgjort knudeløs pose. For så vidt angår pontonruser, bemærkede STECF, at den indsendte undersøgelse viste en overlevelsesrate på 29 % for pontonruser uden en fastgjort knudeløs pose og på 52 %, når ruserne var udstyret med en sådan. STECF bemærkede også, at det i undersøgelsen blev hævdet, at den (relativt høje) dødelighed skyldtes en usædvanlig høj naturlig dødelighed (22 %) i undersøgelsesområdet. STECF bemærkede, at dokumentationen tyder på, at pontonruser udstyret med en fastgjort knudeløs pose potentielt er mere skånsomme mod laks, der genudsættes. Hvad angår bundgarnsfiskeri, fremførte STECF, at det var muligt forsigtigt at fjerne laks fra redskabets "fiskepose" en ad gangen (med hænderne) og genudsætte dem. STECF refererede også en undersøgelse
                  9
                af overlevelsesraten for laks fanget i fælder, hvor fangst-/genudsætningsraten blev anslået til 89 %. Derudover bemærkede STECF, at den i en tidligere vurdering fra 2014
                  10
                havde anført, at dokumentation for traditionelle fælder og ruser indikerede, at den umiddelbare dødelighed som følge af udsmid typisk var under 10 %. Dog konkluderede STECF, at der ikke var tilstrækkelig dokumentation for kurve/tejner og bundgarn, selv om den vurderede det som rimeligt at antage, at dødeligheden også her ville være lav. 
            
            
               Som følge af STECF-vurderingen bad Kommissionen på baggrund af det meget lave antal af udsmidt laks Baltfish om at genoverveje behovet for en undtagelse og i bekræftende tilfælde præcisere, hvad Baltfish anså som et lavt niveau af genudsat laks. Baltfish svarede den 15. september 2020 og fremsendte en opdateret fælles henstilling dateret den 8. september 2020, hvori det blev understreget, at undtagelsen gav incitament til at anvende mere selektive redskaber med lav indvirkning, når der fiskes efter andre arter end laks. Derudover bemærkedes det i den fælles henstilling, at undtagelsen potentielt ville reducere bifangst af fugle og pattedyr, og at det i nogle regioner ville være muligt at beskytte vilde laksebestande ved at genudsætte fangede vildlaks og kun beholde opdrættede laks. Sluttelig ville undtagelsen lette kvoteforvaltningen, særligt ved at give fiskerne mulighed for at genudsætte vildlaks og beholde opdrættet laks. Baltfish foreslog endvidere at begrænse undtagelsen til 8 % af hver medlemsstats årlige kvote for laks. Denne begrænsning vil yderligere reducere eventuelle negative virkninger af denne undtagelse på bestanden.
            
            
               Derudover sendte Baltfish en anden opdatering af den fælles henstilling dateret den 16. marts 2021 for at tage hensyn til STECF's førnævnte vurdering EWG 20-04 vedrørende kurve/tejner og bundgarn. Kurve/tejner er ikke længere omfattet af den fælles henstilling. Hvad angår bundgarn forklarede Baltfish, at bundgarn er en underkategori af ruser og var omfattet af en undersøgelse fra 2006, der blev vurderet af STECF i 2014, selv om bundgarn ikke eksplicit nævnes. Yderligere undersøgelser var i gang, og relevante data ville blive fremlagt til STECF's vurdering i maj 2023. Sluttelig ændrede Baltfish begrænsningen af undtagelsen på 8 % af den årlige fangst af laks fra hver medlemsstats laksekvote. I forbindelse med høringen af ekspertgruppen for fiskeri og akvakultur blev det påpeget, at omfanget af undtagelsen, som omhandlet i henstillingen, bør udformes efter den, der blev vedtaget i 2014, og ikke den fra 2017, da laks potentielt fanges som bifangst i alt fiskeri i Østersøen ved anvendelse af de undtagne redskabstyper.   
            
            
               På baggrund af evalueringen fra STECF, den opdaterede fælles henstilling og en intern vurdering fra Kommissionens tjenestegrene, finder Kommissionen, at den fælles henstilling er fremsendt i overensstemmelse med artikel 7, stk. 1, litra a), i forordning (EU) 2016/1139, som beskrevet ovenfor, og i overensstemmelse med artikel 15, stk. 4, litra b), i forordning (EU) nr. 1380/2013. Undtagelsen bør dog være tidsbegrænset, og de supplerende oplysninger foreslået af STECF bør forelægges i god tid, inden undtagelsen udløber. De forelagte oplysninger vil blive taget i betragtning ved vurderingen af en mulig forlængelse af undtagelsen for de forskellige redskabstyper. 
            
            
               Overlevelsesundtagelsen for laks på grundlag af Kommissionens delegerede forordning (EU) 2018/211 udløb den 31. december 2020. Undtagelsen har en direkte indvirkning på planlægningen af EU-fartøjernes fiskerisæson og på relaterede økonomiske aktiviteter. For at sikre retlig kontinuitet bør denne forordning derfor anvendes med tilbagevirkende kraft fra den 1. januar 2021.
            
            
               3.
                     JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               Det vigtigste retlige skridt består i at vedtage foranstaltninger til at lette gennemførelsen af landingsforpligtelsen. I forordningen præciseres de arter og typer fiskeri, der vil være omfattet af særlige regler, og der fastsættes undtagelser begrundet i høje overlevelsesrater. 
            
            
               Retsgrundlag
            
            
               Artikel 7, stk. 1, litra a), i Europa-Parlamentets og Rådets forordning (EU) 2016/1139.
            
         
         
            
               Nærhedsprincippet
            
            
               Forslaget henhører under Den Europæiske Unions enekompetence.
            
            
               Proportionalitetsprincippet
            
            
               Forslaget ligger inden for rammerne af de delegerede beføjelser, der er tillagt Kommissionen ved artikel 7, stk. 1, litra a), i forordning (EU) 2016/1139, og går ikke videre, end hvad der er nødvendigt for at opfylde formålet med nævnte bestemmelse.
            
            
               Valg af retsakt
            
            
               Foreslået retsakt: Kommissionens delegerede forordning.
            
            
               Andre midler ville ikke være hensigtsmæssige af følgende årsag: Kommissionen har fået beføjelse til at vedtage undtagelser fra landingsforpligtelsen på grundlag af høje overlevelsesrater ved hjælp af delegerede retsakter. Medlemsstater med en direkte forvaltningsmæssig interesse har fremlagt en fælles henstilling. De foranstaltninger, der er indeholdt i sidstnævnte og medtaget i dette forslag, er baseret på den bedste tilgængelige videnskabelige rådgivning og opfylder alle krav i artikel 18, stk. 5, i forordning (EU) nr. 1380/2013.
            
            
               KOMMISSIONENS DELEGEREDE FORORDNING (EU) …/…
            
            
               af 22.6.2021
            
            
               om supplerende regler til forordning (EU) 2016/1139 om specifikationer for landingsforpligtelsen for så vidt angår laks i Østersøen for perioden 2021-2023
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2016/1139 af 6. juli 2016 om en flerårig plan for torske-, silde- og brislingebestandene i Østersøen og fiskeriet, der udnytter disse bestande, om ændring af Rådets forordning (EF) nr. 2187/2005 og om ophævelse af Rådets forordning (EF) nr. 1098/2007
                  11
               , særlig artikel 7, stk. 1, litra a), og
            
            
               ud fra følgende betragtninger:
            
            
               (1)Målet med forordning (EU) nr. 1380/2013
                  12
                er gradvist at eliminere udsmid i alt EU-fiskeri ved at indføre en landingsforpligtelse for fangster af arter, der er omfattet af fangstbegrænsninger. 
            
            
               (2)I overensstemmelse med artikel 15, stk. 1, litra a), i forordning (EU) nr. 1380/2013 gælder landingsforpligtelsen for fiskeriet efter laks i Østersøen fra den 1. januar 2015. 
            
            
               (3)Hvis der ikke er vedtaget flerårige planer i henhold til artikel 9 i forordning (EU) nr. 1380/2013, tillægges Kommissionen ved artikel 15, stk. 6, i samme forordning beføjelse til at vedtage en udsmidsplan med nærmere bestemmelser for gennemførelsen af landingsforpligtelsen for en periode på tre år, som kan forlænges med endnu en periode på tre år. Sådanne udsmidsplaner skal vedtages på grundlag af fælles henstillinger, som medlemsstaterne udarbejder i samråd med de relevante rådgivende råd.
            
            
               (4)Ved Kommissionens delegerede forordning (EU) nr. 1396/2014
                  13
                fastsættes der en udsmidsplan for fiskeriet efter laks, sild, brisling og torsk i Østersøen. Udsmidsplanen omfattede en undtagelse fra landingsforpligtelsen, særligt for laks begrundet i de høje overlevelsesrater, der er påvist for denne art, jf. artikel 15, stk. 4, litra b), i forordning (EU) nr. 1380/2013. Forordning (EU) nr. 1396/2014 udløb den 31. december 2017. Nævnte undtagelse for østersølaks blev fornyet ved Kommissionens delegerede forordning (EU) 2018/211
                  14
               , som udløb den 31. december 2020. 
            
            
               (5)Forordning (EU) 2016/1139 fastlægger en flerårig plan for bestande, der fiskes i Østersøen, og indeholder detaljer om indførelsen af landingsforpligtelsen for disse bestande, herunder laks. I artikel 7, stk. 1, litra a), i nævnte forordning gives Kommissionen beføjelse til at vedtage delegerede retsakter med henblik på at supplere forordningen ved at præcisere de nærmere detaljer om landingsforpligtelsen i forhold til høje overlevelsesrater.
            
            
               (6)Danmark, Tyskland, Estland, Letland, Litauen, Polen, Finland og Sverige har direkte interesse i spørgsmål vedrørende fiskeriforvaltning i Østersøen. Den 12. maj 2020 forelagde disse medlemsstater en fælles henstilling
                  15
                for Kommissionen efter høring af Det Rådgivende Råd for Østersøen. Der er indhentet videnskabelige bidrag fra relevante videnskabelige organer. Den fælles henstilling blev opdateret den 8. september 2020 og den 16. marts 2021.
            
         
         
            
               (7)I den ændrede fælles henstilling foreslås det, at undtagelsen fra landingsforpligtelsen for laks fanget med visse passive redskaber fastsat ved Kommissionens delegerede forordning (EU) 2018/211 fortsat bør finde anvendelse efter den 31. december 2020. Den giver incitament til at anvende mere selektive redskaber med lav indvirkning, når der fiskes efter andre arter end laks. Derudover vil undtagelsen potentielt reducere bifangsterne af fugle og pattedyr. I visse regioner vil den også lette kvoteforvaltningen og gøre det muligt at beskytte vilde laksebestande ved at genudsætte fanget vildlaks og kun beholde opdrættet laks. Dog bør kurve/tejner ikke længere være undtaget, og hvad angår pontonruser bør kun dem, der er udstyret med en fastgjort knudeløs pose ("vittjanpåse") inkluderes. Derudover foreslås det i den fælles henstilling, at undtagelsen begrænses til 8 % af de årlige fangster fra hver medlemsstats laksekvote for yderligere at reducere mulige negative virkninger af denne undtagelse på bestanden. Sluttelig blev det i forbindelse med høringen af ekspertgruppen for fiskeri og akvakultur påpeget, at undtagelsen, som omhandlet i henstillingen, bør omfatte laks fanget i alle fiskerier ved anvendelse af de relevante passive redskaber.
            
            
               (8)Den Videnskabelige, Tekniske og Økonomiske Komité for Fiskeri (STECF) gennemgik den videnskabelige dokumentation, der var fremlagt sammen med den fælles henstilling
                  16
               . STECF mindede om sin tidligere vurdering
                  17
                af fælder og ruser og gentog, at der er brug for mere dokumentation for at bekræfte de antagelser om overlevelsesrater, der er gjort for kurve/tejner og bundgarn. På den baggrund er kurve/tejner ikke længere inkluderet i den opdaterede fælles henstilling. Derudover forklarede medlemsstaterne, at tidligere indsendte data omfattede bundgarn, selv om bundgarn ikke var udtrykkeligt nævnt i den relevante undersøgelse, og at yderligere undersøgelser var igangsat. Medlemsstaterne forpligtede sig derfor til at fremsende yderligere information om overlevelsesrater for laks fanget i bundgarn, før udløbet af nævnte delegerede retsakt. Da STECF i sin tidligere vurdering anførte, at bundgarn fungerer som fælder og ruser, og at medlemsstaterne i den fælles henstilling har forpligtet sig til at foretage yderligere forskning, bør undtagelsen fortsat finde anvendelse. Hvad angår pontonruser, bemærkede STECF, at ruser med en fastgjort knudeløs pose potentielt er mere skånsomme end dem uden en sådan pose. Resultaterne viser, at overlevelsesraten for laks fanget med pontonruser udstyret med en fastgjort knudeløs pose er 52 %, selv om overlevelsesraten kan være markant højere, afhængigt af de miljømæssige forhold. Yderligere forskningsprojekter er i gang. 
            
            
               (9)De foranstaltninger, der foreslås i den fælles henstilling, er i overensstemmelse med artikel 15, stk. 4, litra b), i forordning (EU) nr. 1380/2013, og de kan derfor i overensstemmelse med samme forordnings artikel 18, stk. 3, og artikel 7, stk. 1, litra a), i forordning (EU) 2016/1139, indgå i nærværende forordning. På baggrund af STECF's vurdering bør denne undtagelse dog kun være midlertidig, og de berørte medlemsstater bør i god tid inden nærværende forordnings udløb fremlægge de relevante supplerende oplysninger og data foreslået af STECF.
            
            
               (10)På baggrund af ovenstående bør nærværende forordnings gyldighedsperiode begrænses til tre år for at sikre en opdateret vurdering af undtagelsen og af udviklingen af de berørte fiskerier.  
            
            
               (11)Da den undtagelse, der blev givet ved Kommissionens delegerede forordning (EU) 2018/211, udløb den 31. december 2020, bør nærværende forordning finde anvendelse fra den 1. januar 2021 for at sikre retlig kontinuitet. For at sikre retssikkerhed og på grund af sagens hastende karakter, bør denne forordning træde i kraft dagen efter offentliggørelsen —
            
            
               VEDTAGET DENNE FORORDNING:
            
            
               Artikel 1 
                  Genstand og anvendelsesområde
            
            
               Denne forordning fastsætter regler for og finder anvendelse på landingsforpligtelsen for laks fanget i Østersøen i perioden 2021-2023. 
            
            
               Artikel 2 
                  Definitioner:
            
            
               I denne forordning forstås ved:
            
            
               "Østersøen": ICES-afsnit IIIb, IIIc og IIId som fastsat i artikel 4, stk. 2, litra b), i forordning (EU) nr. 1380/2013.
            
            
               Artikel 3 
                  Undtagelser for arter med høj overlevelsesrate
            
            
               1.
                     Undtagelsen for arter med høj overlevelsesrate som nævnt i artikel 15, stk. 4, litra b), i forordning (EU) nr. 1380/2013 finder anvendelse på laks fanget med ruser, bundgarn og alle andre typer fælder, bortset fra pontonruser uden en fastgjort knudeløs pose.
            
            
               2. Undtagelsen nævnt i stk. 1 begrænses til ikke mere end 8 % af de samlede årlige fangster af laks fra hver medlemsstats laksekvote.
            
            
               3. Laks, der fanges i overensstemmelse med undtagelsen fastsat i stk. 1, genudsættes straks i havet. 
            
            
               Artikel 4 
                  Afsluttende bestemmelser
            
            
               Senest den 1. maj 2023 fremsender medlemsstater med en direkte forvaltningsmæssig interesse supplerende videnskabelig dokumentation til Kommissionen, der vil gøre det muligt at vurdere repræsentativiteten og kvaliteten af overslaget for udsmidsoverlevelsesraten for laks fanget med bundgarn og pontonruser udstyret med en fastgjort knudeløs pose, herunder oplysninger om dødeligheden efter genudsætning.
            
            
               Artikel 5 
                  Ikrafttræden
            
            
               Denne forordning træder i kraft dagen efter offentliggørelsen i Den Europæiske Unions Tidende. 
            
            
               Den anvendes fra den 1. januar 2021 indtil den 31. december 2023. Denne forordning er bindende i alle enkeltheder og gælder umiddelbart i hver medlemsstat.
            
         
         
            
               Udfærdiget i Bruxelles, den 22.6.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Det Internationale Havundersøgelsesråd (ICES) rådgivning 2020: "Baltic Sea Ecoregion — Fisheries Overview" af 3. december 2020; ICES-rådgivning 2020: "Baltic Sea Ecoregion — Ecosystem Overview" af 10. december 2020.
               
               
                  
                     (4)
                  
                        Kommissionens delegerede forordning (EU) nr. 1396/2014 af 20. oktober 2014 om fastsættelse af en udsmidsplan for Østersøen (EUT L 370 af 30.12.2014, s. 40).
               
               
                  
                     (5)
                  
                        Kommissionens delegerede forordning (EU) 2018/211 af 21. november 2017 om fastlæggelse af en udsmidsplan for laks i Østersøen (EUT L 41 af 14.2.2018, s. 1).
               
               
                  
                     (6)
                  
                        Europa-Parlamentets og Rådets forordning (EU) 2016/1139 af 6. juli 2016 om en flerårig plan for torske-, silde- og brislingebestandene i Østersøen og fiskeriet, der udnytter disse bestande, om ændring af Rådets forordning (EF) nr. 2187/2005 og om ophævelse af Rådets forordning (EF) nr. 1098/2007 (EUT L 191 af 15.7.2016, s. 1).
               
               
                  
                     (7)
                  
                        Europa-Parlamentets og Rådets forordning (EU) 2020/1781 af 25. november 2020 om ændring af forordning (EU) 2016/1139, for så vidt angår fiskerikapacitetsreduktion i Østersøen og af forordning (EU) nr. 508/2014, for så vidt angår endeligt ophør med fiskeriaktiviteter for fartøjer, der fisker efter torsk i den østlige del af Østersøen, torsk i den vestlige del af Østersøen og sild i den vestlige del af Østersøen (EUT L 400 af 30.11.2020, s. 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira o.a. "Survival of Atlantic salmon captured in and released from a commercial trap-net: Potential for selective harvesting of stocked salmon", Elsevier, Fisheries Research (80), 2006, s. 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        EUT L 191 af 15.7.2016, s. 1.
               
               
                  
                     (12)
                  
                        Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
               
               
                  
                     (13)
                  
                        Kommissionens delegerede forordning (EU) nr. 1396/2014 af 20. oktober 2014 om fastsættelse af en udsmidsplan for Østersøen (EUT L 370 af 30.12.2014, s. 40).
               
               
                  
                     (14)
                  
                        Kommissionens delegerede forordning (EU) 2018/211 af 21. november 2017 om fastlæggelse af en udsmidsplan for laks i Østersøen (EUT L 41 af 14.2.2018, s. 1).
               
               
                  
                     (15)
                  
                        "BALTFISH High Level Group Joint Recommendation on the Outline of a Discard Plan for the Baltic Sea (ICES Subdivisions 22-32)", fremsendt den 12. maj 2020. Opdaterede versioner af 8. september 2020 sendt den 15. september 2020 og af 16. marts 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.